NÁRODNÁ RADA SLOVENSKEJ REPUBLIKY

IV. volebné obdobie

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

K číslu : 25/2009

**879a**

# S p o l o č n á s p r á v a

**Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky a Výboru Národnej rady Slovenskej republiky pre verejnú správu a regionálny rozvoj o výsledku prerokovania vládneho návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879)** **v druhom čítaní (podľa § 78 zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Výbor Národnej rady Slovenskej republiky pre financie, rozpočet a menu, ako gestorský výbor, podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov túto spoločnú správu výborov Národnej rady Slovenskej republiky o prerokovaní vyššie uvedeného vládneho návrhu zákona.

**I.**

Národná rada Slovenskej republiky uznesením č. 1298 z 11. februára 2009 pridelila vládny návrh zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879) týmto výborom Národnej rady Slovenskej republiky:

* Výboru Národnej rady Slovenskej republiky pre financie, rozpočet a menu
* Ústavnoprávnemu výboru Národnej rady Slovenskej republiky
* Výboru Národnej rady Slovenskej republiky pre verejnú správu

Uvedené výbory prerokovali predmetný vládny návrh zákona v stanovenom termíne.

**II.**

Gestorský výbor nedostal do začatia rokovania o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879) stanoviská poslancov Národnej rady Slovenskej republiky podané v súlade s § 75 ods. 2 zákona NR SR č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

**III.**

K predmetnému vládnemu návrhu zákona zaujali výbory Národnej rady Slovenskej republiky tieto stanoviská:

1. Odporúčanie pre Národnú radu Slovenskej republiky návrh **schváliť**

**s pozmeňujúcimi a doplňujúcimi návrhmi**

* Výbor Národnej rady Slovenskej republiky pre financie, rozpočet a menu ( uzn. č. 495 zo dňa 8. apríla 2009)
* Ústavnoprávny výbor Národnej rady Slovenskej republiky ( uzn. č. 615 zo dňa 14.

apríla 2009)

1. Odporúčanie pre Národnú radu Slovenskej republiky návrh **schváliť**

- Výbor Národnej rady Slovenskej republiky pre verejnú správu ( uzn. č. 263 zo

dňa 2. apríla 2009)

**IV.**

Z uznesení výborov Národnej rady Slovenskej republiky uvedených pod bodom III. tejto správy vyplynuli tieto pozmeňujúce a doplňujúce návrhy :

1. **K názvu návrhu zákona**

Nový text znie :

„Zákon, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení niektorých zákonov“.

V nadväznosti na vloženie nových článkov III a IV do návrhu zákona je potrebné doplniť názov zákona.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. I bod 5**

V  5. bode v § 6 odsek 7 znie:

„(7) Na hospodárenie s majetkom vo vlastníctve mestskej časti19) sa primerane vzťahujú odseky 1,3 až 6, § 6a,§ 7 a 7a, § 9 ods. 1 a 2, § 9a, až 12.“.

Cieľom je zaviesť pravidlá, ktoré zabezpečia transparentné a hospodárne nakladanie s verejným majetkom, prevody hnuteľných a nehnuteľných vecí za trhovú cenu.

**Ústavnoprávny výbor NR SR**

**Gestorský výbor odporúča neschváliť.**

1. **K čl. I body 8, 13 až 16**

Bod 8., 13. až 16. sa vypúšťajú.

Cieľom je zaviesť pravidlá, ktoré zabezpečia transparentné a hospodárne nakladanie s verejným majetkom, prevody hnuteľných a nehnuteľných vecí za trhovú cenu.

**Ústavnoprávny výbor NR SR**

**Gestorský výbor odporúča neschváliť.**

1. **K čl. I nové body**

Za 12. bod sa vkladá nový 13. a 14. bod, ktoré znejú:

„13. V § 9 sa vypúšťajú odseky 4 až 6.

1. Za § 9 sa vkladajú nové § 9a a 9b, ktoré znejú:

„§ 9a

(1) Ak tento zákon neustanovuje inak, prevody vlastníctva majetku obce sa musia vykonať

a) na základe obchodnej verejnej súťaže,22b)

b) dobrovoľnou dražbou22c) (ďalej len „dražba") alebo

c) priamym predajom najmenej za cenu vo výške všeobecnej hodnoty majetku stanovenej podľa osobitného predpisu.22d)

(2) Obec zverejní zámer predať svoj majetok a jeho spôsob na svojej úradnej tabuli, na internetovej stránke obce, ak ju má obec zriadenú a v regionálnej tlači. Ak ide o prevod podľa odseku 1 písm. a) a b) musí oznámenie v regionálnej tlači obsahovať aspoň miesto, kde sú zverejnené podmienky obchodnej verejnej súťaže alebo dražby.

(3) Podmienky obchodnej verejnej súťaže obec uverejní minimálne na dobu 15 dní pred uzávierkou na podávanie návrhov do obchodnej verejnej súťaže. Obec prevedie svoj majetok navrhovateľovi, ktorý ponúkne najvyššiu cenu.

(4) Na prevod majetku obce dražbou sa vzťahuje osobitný zákon.22c)

(5) Obec zverejní zámer predať svoj majetok priamym predajom najmenej na 15 dní. Zároveň zverejní lehotu na doručenie cenových ponúk záujemcov. Obec nemôže previesť vlastníctvo svojho majetku priamym predajom, ak všeobecná hodnota majetku stanovená podľa osobitného predpisu22d) presiahne 40 000 eur. Nehnuteľnosť musí byť jednoznačne identifikovaná tak, aby nebola zameniteľná s inou nehnuteľnosťou. Stanovenie všeobecnej hodnoty majetku obce22d) pri priamom predaji nesmie byť v deň schválenia prevodu obecným zastupiteľstvom staršie ako šesť mesiacov.

(6) Obec nemôže previesť vlastníctvo svojho majetku priamym predajom na fyzickú osobu, ktorá je v tejto obci

a) starostom obce,

b) poslancom obecného zastupiteľstva,

c) štatutárnym orgánom alebo členom štatutárneho orgánu právnickej osoby zriadenej alebo založenej obcou,

d) prednostom obecného úradu,

e) zamestnancom obce,

f) hlavným kontrolórom obce,

g) blízkou osobou22e) osôb uvedených v písmenách a) až f).

(7) Obec nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je obec alebo v ktorej má obec obchodný podiel.

(8) Ustanovenia odsekov 1 až 7 sa nepoužijú pri prevode majetku obce, a to

a) bytu alebo pozemku podľa osobitného predpisu,22a)

b) pozemku zastavaného stavbou vo vlastníctve nadobúdateľa, vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

c) podielu majetku obce, ktorým sa realizuje zákonné predkupné právo,22f)

d) hnuteľnej veci, ktorej zostatková cena je nižšia ako 3 500 eur,

e) v  prípadoch hodných osobitného zreteľa, o ktorých obecné zastupiteľstvo rozhodne trojpätinovou väčšinou prítomných poslancov.

(9) Ustanovenia odsekov 1 až 3 a 5 až 7 je obec povinná primerane uplatniť aj pri prenechávaní majetku obce do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné nehnuteľnosti, okrem

a) hnuteľnej veci vo vlastníctve obce, ktorej zostatková cena je nižšia ako 3 500 eur,

b) nájmu majetku obce, ktorého trvanie s tým istým nájomcom neprekročí desať dní v kalendárnom mesiaci,

c) prípadov hodných osobitného zreteľa, o ktorých obecné zastupiteľstvo rozhodne trojpätinovou väčšinou prítomných poslancov.

(10) Osobitné predpisy v oblasti štátnej pomoci nie sú týmto zákonom dotknuté.

§ 9b

(1) Fyzická osoba, ktorá má v obci trvalý pobyt, sa môže domáhať neplatnosti právneho úkonu alebo určenia vlastníctva obce k majetku, ktorý bol obcou prevedený na tretiu osobu, ak prevod majetku obce nebol realizovaný na základe obchodnej verejnej súťaže,22b) dražbou22c) alebo priamym predajom najmenej za cenu stanovenú podľa osobitného predpisu,22d) okrem prípadov, keď tento zákon iný spôsob prevodu pripúšťa.

(2) Žalobu podľa odseku 1 je možné podať na súde do jedného roka odo dňa prevodu vlastníckeho práva z majetku obce na nadobúdateľa.“.

Poznámky pod čiarou k odkazom 22b až 22f znejú:

„22b) § 281 až 288 Obchodného zákonníka.

22c) Zákon č. 527/2002 Z. z. o dobrovoľných dražbách v znení neskorších predpisov.

22d) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov.

22e) § 116 Občianskeho zákonníka.

22f) Napríklad § 140 Občianskeho zákonníka.“.

Návrh v § 9a zavádza súťažné podmienky pri prevodoch vlastníctva hnuteľných vecí a nehnuteľných vecí, konkrétne obchodnou verejnou súťažou a dobrovoľnou dražbou (ďalej len „dražba“) . Tretí spôsob prevodu, ktorý môže obec uplatniť, je priamy predaj najmenej za cenu stanovenú podľa osobitného predpisu v prípadoch, v ktorých to zákon pripúšťa.

Doterajšia právna úprava obsahovala povinnosť obce prevodu vlastníctva majetku obce obchodnou verejnou súťažou iba v prípadoch prevodu majetku v prospech v zákone uvedených subjektov. Novela zavádza rozšírenie tohto inštitútu a alternatívne zavádza možnosť využiť ďalší spôsob prevodu majetku prostredníctvom držby.

Zároveň sa navrhuje, aby obce mali povinnosť zverejniť podmienky obchodnej verejnej súťaže, oznámenie o dražbe a zámer predať nehnuteľnosť priamym predajom a to najmenej po dobu 15 dní odo dňa skutočnosti ustanovenej v zákone. Uvedená úprava sa nedotýka oznamovacej povinnosti upravenej v Obchodnom zákonníku a ani v zákone o dobrovoľných dražbách. Predložený návrh len dopĺňa povinnosti uvedené v týchto zákonoch a špecifikuje ich formy na pomery obcí. Navrhovaný odsek 2 zároveň ustanovuje rozhodujúce kritérium pre prijatie návrhu, ktorým je najvyššia cena. Dôležitou podmienkou, ktorá predchádza uplatneniu tohto kritéria je splnenie súťažných podmienok, v ktorých obec môže vopred vyjadriť svoje preferencie napr. z hľadiska účelu využitia prevádzaného majetku, možnosti realizovať zámenu nehnuteľností a pod.

Podľa predloženého návrhu je priamy predaj hnuteľných a nehnuteľných vecí možný iba v prípadoch pod stanovenú hranicu hodnoty predmetu predaja. Zároveň je vylúčený v prípadoch, v ktorých je nadobúdateľ v pozícii potenciálneho konfliktu záujmov. Priamy predaj je možné uskutočniť minimálne za cenu určenú znaleckým posudkom, ktorý v deň schválenia prevodu nesmie byť starší ako šesť mesiacov.

Zavedenie súťažných povinností sa vzťahuje aj na prenechanie hnuteľných vecí a nehnuteľných vecí obce do užívania.

Výnimky z uplatňovania tejto povinnosti sa týkajú prenechania do užívania vecí nízkej hodnoty alebo na krátke obdobie alebo na verejnoprospešné účely uvedené v texte novely. Špecifickým dôvodom uplatnenia výnimky zo súťažných povinností je prípad dlhodobého nájmu za účelom podpory hospodárskeho rozvoja obce, najmä podpore zamestnanosti a pod. Zmyslom tejto výnimky bolo umožniť obciam podporu investícií pri súčasnom nezmenšení ich majetku.

Návrh ustanovenia § 9b zavádza aktívnu legitimáciu na určenie neplatnosti právneho úkonu alebo určenie vlastníctva obce pre obyvateľov obce alebo podnikateľa so sídlom v Slovenskej republike. Vzhľadom na závažnosť sankcie v podobe neplatnosti právneho úkonu sa rozšírenie aktívnej legitimácie na uvedené kategórie vzťahuje iba na prípady najzávažnejšieho porušenia povinností vyplývajúcich z § 9a tohto zákona.

Ide o neaplikovanie tých inštitútov pri prevode a prechode hnuteľných vecí a nehnuteľných vecí, ktoré zákon v tomto ustanovení predpokladá. Z uvedeného vyplýva, že rozšírenie aktívnej legitimácie sa bude týkať napríklad prevodu majetku, ktorému nepredchádzala verejná súťaž alebo dražba, hoci sa na daný prevod nevzťahovala žiadna z výnimiek uvedených v § 9a tohto zákona, alebo priameho predaja majetku v prípadoch, v ktorých ho § 9a zakazuje, prípadne priameho predaja bez znaleckého posudku.

Okruh navrhnutých aktívne legitimovaných subjektov je vymedzený aj s ohľadom na nutnosť existencie ich naliehavého právneho záujmu, ktorý je predpokladom podania určovacej žaloby. Obyvateľom obce je v zmysle zákona o obecnom zriadení osoba, ktorá má na území obce trvalý pobyt. Príslušnosť k obci považujeme za dôvod, ktorý preukazuje naliehavosť právneho záujmu obyvateľa obce, pri nehospodárnom nakladaní s jej majetkom, pri takto závažnom porušení zákona. Podnikateľ so sídlom v Slovenskej republike – širší okruh, v porovnaní s obyvateľmi obce je opodstatnený najmä právnou úpravou o štátnej pomoci, ktorej cieľom je zabezpečiť rovnosť príležitostí v hospodárskej súťaži, okrem iného aj transparentným a efektívnym nakladaním s verejným, majetkom, v prípadoch najzávažnejšieho porušenia povinností uvedených v § 9a tohto zákona.

Vzhľadom na hrozbu právnej neistoty ďalších nadobúdateľov hnuteľných vecí a nehnuteľných vecí pri súčasnom rozšírení aktívnej legitimácie je stanovená jednoročná lehota, v ktorej môžu oprávnené osoby uplatniť na súde neplatnosť úkonu alebo určenie vlastníctva.

**Ústavnoprávny výbor NR SR**

**Gestorský výbor odporúča neschváliť.**

1. **K čl. II bod 7**

7. bod sa vypúšťa.

Cieľom je zaviesť pravidlá, ktoré zabezpečia transparentné a hospodárne nakladanie s verejným majetkom, prevody hnuteľných a nehnuteľných vecí za trhovú cenu.

**Ústavnoprávny výbor NR SR**

**Gestorský výbor odporúča neschváliť.**

1. **K čl. II bod 9**

9. bod znie:

„9. V § 9 sa vypúšťajú odseky 4 až 6.“.

Cieľom je zaviesť pravidlá, ktoré zabezpečia transparentné a hospodárne nakladanie s verejným majetkom, prevody hnuteľných a nehnuteľných vecí za trhovú cenu.

**Ústavnoprávny výbor NR SR**

**Gestorský výbor odporúča neschváliť.**

1. **K čl. II bod 10**

10. bod znie:

„10. Za § 9 sa vkladajú nové § 9a a 9b, ktoré znejú:

**„§ 9a**

(1) Ak tento zákon neustanovuje inak, prevody vlastníctva majetku vyššieho územného celku sa musia vykonať

a) na základe obchodnej verejnej súťaže,19a)

b) dobrovoľnou dražbou19b) (ďalej len „dražba") alebo

c) priamym predajom najmenej za cenu vo výške všeobecnej hodnoty majetku stanovenej podľa osobitného predpisu.19c)

(2) Vyšší územný celok zverejní zámer predať svoj majetok a jeho spôsob na svojej úradnej tabuli, na svojej internetovej stránke a v regionálnej tlači. Ak ide o prevod podľa odseku 1 písm. a) a b) musí oznámenie v regionálnej tlači obsahovať aspoň miesto, kde sú zverejnené podmienky obchodnej verejnej súťaže alebo dražby.

(3) Podmienky obchodnej verejnej súťaže vyšší územný celok uverejní minimálne na dobu 15 dní pred uzávierkou na podávanie návrhov do obchodnej verejnej súťaže. Vyšší územný celok prevedie svoj majetok navrhovateľovi, ktorý ponúkne najvyššiu cenu.

(4) Na prevod majetku vyššieho územného celku dražbou sa vzťahuje osobitný zákon.19b)

(5) Vyšší územný celok zverejní zámer predať svoj majetok priamym predajom najmenej na 15 dní. Zároveň zverejní lehotu na doručenie cenových ponúk záujemcov. Vyšší územný celok nemôže previesť vlastníctvo svojho majetku priamym predajom, ak všeobecná hodnota majetku stanovená podľa osobitného predpisu19c) presiahne 40 000 eur. Stanovenie všeobecnej hodnoty majetku19c) vyššieho územného celku pri priamom predaji nesmie byť v deň schválenia prevodu zastupiteľstvom vyššieho územného celku staršie ako šesť mesiacov.

(6) Vyšší územný celok nemôže previesť vlastníctvo svojho majetku priamym predajom na fyzickú osobu, ktorá je v tomto vyššom územnom celku

a) predsedom vyššieho územného celku,

b) poslancom zastupiteľstva,

c) štatutárnym orgánom alebo členom štatutárneho orgánu právnickej osoby zriadenej alebo založenej vyšším územným celkom,

d) riaditeľom úradu vyššieho územného celku,

e) zamestnancom vyššieho územného celku,

f) hlavným kontrolórom vyššieho územného celku,

g) blízkou osobou19d) osôb uvedených v písmenách a) až f).

(7) Vyšší územný celok nemôže previesť vlastníctvo svojho majetku priamym predajom na právnickú osobu, v ktorej zakladateľom, vlastníkom obchodného podielu, štatutárnym orgánom alebo členom štatutárneho orgánu, členom riadiaceho, výkonného alebo dozorného orgánu je osoba uvedená v odseku 6; to neplatí, ak ide o právnickú osobu, ktorej zakladateľom je vyšší územný celok alebo v ktorej má vyšší územný celok obchodný podiel.

(8) Ustanovenia odsekov 1 až 7 sa nepoužijú pri prevode majetku vyššieho územného celku, a to

a) bytu alebo pozemku podľa osobitného predpisu,19e)

b) pozemku zastavaného stavbou vo vlastníctve nadobúdateľa, vrátane priľahlej plochy, ktorá svojím umiestnením a využitím tvorí neoddeliteľný celok so stavbou,

c) podielu majetku vyššieho územného celku, ktorým sa realizuje zákonné predkupné právo,19f)

d) hnuteľnej veci, ktorej zostatková cena je nižšia ako 3 500 eur,

e) v prípadoch hodných osobitného zreteľa, o ktorých zastupiteľstvo vyššieho územného celku rozhodne trojpätinovou väčšinou prítomných poslancov.

(9) Ustanovenia odsekov 1 až 3 a 5 až 7 je vyšší územný celok povinný primerane uplatniť aj pri prenechávaní majetku vyššieho územného celku do nájmu, a to najmenej za také nájomné, za aké sa v tom čase a na tom mieste obvykle prenechávajú do nájmu na dohodnutý účel rovnaké alebo porovnateľné nehnuteľnosti, okrem

a) hnuteľnej veci vo vlastníctve vyššieho územného celku, ktorej zostatková cena je nižšia ako 3 500 eur,

b) nájmu majetku vyššieho územného celku, ktorého trvanie s tým istým nájomcom neprekročí desať dní v kalendárnom mesiaci,

c) prípadov hodných osobitného zreteľa, o ktorých zastupiteľstvo vyššieho územného celku rozhodne trojpätinovou väčšinou prítomných poslancov.

(10) Osobitné predpisy v oblasti štátnej pomoci nie sú týmto zákonom dotknuté.

§ 9b

(1) Fyzická osoba, ktorá má trvalý pobyt v obci na území vyššieho územného celku, sa môže domáhať neplatnosti právneho úkonu alebo určenia vlastníctva k majetku, ktorý bol vyšším územným celkom prevedený na tretiu osobu, ak prevod majetku vyššieho územného celku nebol realizovaný na základe obchodnej verejnej súťaže,19a) dražbou 19b) alebo priamym predajom najmenej za cenu stanovenú podľa osobitného predpisu,19c) okrem prípadov, keď tento zákon iný spôsob prevodu pripúšťa.

(2) Žalobu podľa odseku 1 je možné podať na súde do jedného roka odo dňa prevodu vlastníckeho práva z majetku vyššieho územného celku na nadobúdateľa.“.

Poznámky pod čiarou k odkazom 19b až 19f znejú:

„19b) Zákon č. 527/2002 Z. z. o dobrovoľných dražbách v znení neskorších predpisov.

19c) Vyhláška Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov.

19d) § 116 Občianskeho zákonníka.

19e) Zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov.

19f) Napríklad § 140 Občianskeho zákonníka.“.

Návrh v § 9a zavádza súťažné podmienky pri prevodoch vlastníctva hnuteľných vecí a nehnuteľných vecí, konkrétne obchodnou verejnou súťažou a dobrovoľnou dražbou (ďalej len „dražba“). Tretí spôsob prevodu, ktorý môže VÚC uplatniť, je priamy predaj najmenej za cenu stanovenú podľa osobitného predpisu v prípadoch, v ktorých to zákon pripúšťa.

Doterajšia právna úprava obsahovala povinnosť VÚC prevodu vlastníctva majetku VÚC obchodnou verejnou súťažou iba v prípadoch prevodu majetku v prospech v zákone uvedených subjektov. Novela zavádza rozšírenie tohto inštitútu a alternatívne zavádza možnosť využiť ďalší spôsob prevodu majetku prostredníctvom držby.

Zároveň sa navrhuje, aby VÚC mali povinnosť zverejniť podmienky obchodnej verejnej súťaže, oznámenie o dražbe a zámer predať nehnuteľnosť priamym predajom a to najmenej po dobu 15 dní odo dňa skutočnosti ustanovenej v zákone. Uvedená úprava sa nedotýka oznamovacej povinnosti upravenej v Obchodnom zákonníku a ani v zákone o dobrovoľných dražbách. Predložený návrh len dopĺňa povinnosti uvedené v týchto zákonoch a špecifikuje ich formy na pomery VÚC. Navrhovaný odsek 2 zároveň ustanovuje rozhodujúce kritérium pre prijatie návrhu, ktorým je najvyššia cena. Dôležitou podmienkou, ktorá predchádza uplatneniu tohto kritéria je splnenie súťažných podmienok, v ktorých VÚC môže vopred vyjadriť svoje preferencie napr. z hľadiska účelu využitia prevádzaného majetku, možnosti realizovať zámenu nehnuteľností a pod.

Podľa predloženého návrhu je priamy predaj hnuteľných a nehnuteľných vecí možný iba v prípadoch pod stanovenú hranicu hodnoty predmetu predaja. Zároveň je vylúčený v prípadoch, v ktorých je nadobúdateľ v pozícii potenciálneho konfliktu záujmov. Priamy predaj je možné uskutočniť minimálne za cenu určenú znaleckým posudkom, ktorý v deň schválenia prevodu nesmie byť starší ako šesť mesiacov.

Zavedenie súťažných povinností sa vzťahuje aj na prenechanie hnuteľných vecí a nehnuteľných vecí VÚC do užívania.

Výnimky z uplatňovania tejto povinnosti sa týkajú prenechania do užívania vecí nízkej hodnoty alebo na krátke obdobie alebo na verejnoprospešné účely uvedené v texte novely. Špecifickým dôvodom uplatnenia výnimky zo súťažných povinností je prípad dlhodobého nájmu za účelom podpory hospodárskeho rozvoja VÚC, najmä podpore zamestnanosti a pod. Zmyslom tejto výnimky bolo umožniť VÚC podporu investícií pri súčasnom nezmenšení ich majetku.

Návrh ustanovenia v § 9b zavádza aktívnu legitimáciu na určenie neplatnosti právneho úkonu alebo určenia vlastníctva obce pre obyvateľov obce alebo podnikateľa so sídlom v Slovenskej republike. Vzhľadom na závažnosť sankcie v podobe neplatnosti právneho úkonu sa rozšírenie aktívnej legitimácie na uvedené kategórie vzťahuje iba na prípady najzávažnejšieho porušenia povinností vyplývajúcich z § 9a tohto zákona.

Rozšírenie aktívnej legitimácie sa bude týkať napríklad prevodu majetku, ktorému nepredchádzala verejná obchodná súťaž alebo dražba, hoci sa na daný prevod nevzťahovala žiadna z výnimiek uvedených v § 9a tohto zákona, alebo priameho predaja majetku v prípadoch, v ktorých ho § 9a zakazuje, prípadne priameho predaja bez znaleckého posudku.

Okruh navrhnutých aktívne legitimovaných subjektov je vymedzený aj s ohľadom na nutnosť existencie ich naliehavého právneho záujmu, ktorý je predpokladom podania určovacej žaloby. Obyvateľom obce je v zmysle zákona o obecnom zriadení osoba, ktorá má na území obce trvalý pobyt. Príslušnosť k obci považujeme za dôvod, ktorý preukazuje naliehavosť právneho záujmu obyvateľa obce, pri nehospodárnom nakladaní s jej majetkom, pri takto závažnom porušení zákona. Podnikateľ so sídlom v Slovenskej republike - širší okruh, v porovnaní s obyvateľmi obce je opodstatnený najmä právnou úpravou o štátnej pomoci, ktorej cieľom je zabezpečiť rovnosť príležitostí v hospodárskej súťaži, okrem iného aj transparentným a efektívnym nakladaním s verejným majetkom, v prípadoch najzávažnejšieho porušenia povinností uvedených v § 9a tohto zákona.

Vzhľadom na hrozbu právnej neistoty ďalších nadobúdateľov hnuteľných vecí a nehnuteľných vecí pri súčasnom rozšírení aktívnej legitimácie je stanovená jednoročná lehota, v ktorej môžu oprávnené osoby uplatniť na súde neplatnosť úkonu alebo určenie vlastníctva obce.

**Ústavnoprávny výbor NR SR**

**Gestorský výbor odporúča neschváliť.**

1. **K čl. II bod 11**

11. bod sa vypúšťa.

V nadväznosti na navrhované zmeny sa vypúšťa nadbytočné ustanovenie.

**Ústavnoprávny výbor NR SR**

**Gestorský výbor odporúča neschváliť.**

1. **Nový bod**

Za čl. II sa vkladá nový Čl. III, ktorý znie:

**Čl. III**

Zákon č. 222/2004 Z. z. o dani z pridanej hodnoty v znení zákona č. 350/2004 Z. z., zákona č. 651/2004 Z. z., zákona č. 340/2005 Z. z., zákona č. 523/2005 Z. z., zákona č. 656/2006 Z. z., zákona č. 215/2007 Z. z., zákona č. 593/2007 Z. z., zákona č. 378/2008 Z. z., zákona č. 465/2008 Z. z. a zákona č. 83/2009 Z. z. sa mení a dopĺňa takto:

1. V § 4 ods. 1 a 2 sa slová „35 000 eur“ nahrádzajú slovami „49 790 eur“.

2. V § 49 ods. 2 písmeno b) znie:

„b) ním uplatnená z tovarov a služieb, pri ktorých je povinný platiť daň podľa § 69 ods. 2 až 4, 7 a 9 až 12,“.

3. V § 81 ods. 1 sa slová „35 000 eur“ nahrádzajú slovami „49 790 eur“.

4. Za § 85f sa vkladá § 85g, ktorý vrátane nadpisu znie:

„§ 85g

Prechodné ustanovenia k úpravám účinným od 1. júna 2009

(1) Zdaniteľná osoba, ktorá dosiahla obrat 35 000 eur podľa § 4 ods. 1 alebo 2 v znení účinnom do 31. mája 2009 a stala sa platiteľom, môže požiadať o zrušenie registrácie pre daň, ak k poslednému dňu kalendárneho mesiaca, ktorý predchádza kalendárnemu mesiacu, v ktorom podala žiadosť o zrušenie registrácie pre daň, nedosiahla obrat 49 790 eur za najviac 12 predchádzajúcich po sebe nasledujúcich kalendárnych mesiacov.

(2) Daňový úrad po prijatí žiadosti o zrušenie registrácie pre daň bezodkladne určí platiteľovi deň, ktorým platiteľ prestáva byť platiteľom, a týmto dňom zaniká platnosť osvedčenia o registrácii pre daň a platnosť identifikačného čísla pre daň. Platiteľ je povinný odovzdať daňovému úradu osvedčenie o registrácii pre daň do desiatich dní odo dňa, keď prestal byť platiteľom.

(3) Platiteľ, ktorý požiada o zrušenie registrácie pre daň podľa odseku 1, nemôže odpočítať daň podľa § 55 ods. 1 a 2 okrem odpočítania dane z majetku, ktorý dodal ako platiteľ; ak platiteľ odpočítal daň podľa § 55 ods. 1 a 2, v poslednom zdaňovacom období mu vzniká daňová povinnosť podľa § 81 ods. 6 a 7.

(4) Zdaniteľnú osobu, ktorá dosiahla obrat 35 000 eur podľa § 4 ods. 1 alebo 2 v znení účinnom do 31. mája 2009 a nedosiahla obrat podľa § 4 ods. 1 alebo 2 v znení účinnom od 1. júna 2009 a ktorá podala žiadosť o registráciu pre daň do 31. mája 2009, daňový úrad nezaregistruje, s výnimkou, ak táto zdaniteľná osoba do 15. júna 2009 písomne oznámi daňovému úradu, že jej žiadosť o registráciu pre daň sa má považovať za podanú podľa § 4 ods. 4.

(5) Ak zdaniteľná osoba dosiahla k 31. máju 2009 obrat podľa § 4 ods. 1 alebo 2 v znení účinnom do 31. mája 2009 a nedosiahla obrat podľa § 4 ods. 1 alebo 2 v znení účinnom od 1. júna 2009, nie je povinná podať žiadosť o registráciu pre daň do 20. júna 2009.

(6) Ak zdaniteľná osoba bola povinná podať žiadosť o registráciu pre daň podľa § 4 ods. 1 alebo 2 v znení účinnom do 31. mája 2009 a žiadosť o registráciu pre daň nepodala, daňový úrad neuloží pokutu podľa osobitného predpisu,33) ak zdaniteľná osoba nedosiahla obrat 49 790 eur za najviac 12 predchádzajúcich po sebe nasledujúcich kalendárnych mesiacov k poslednému dňu kalendárneho mesiaca, ktorý predchádza kalendárnemu mesiacu, v ktorom zdaniteľnej osobe vznikla povinnosť podať žiadosť o registráciu pre daň.“.

|  |
| --- |
| Zámerom navrhovanej zmeny je zvýšiť obrat na registráciu platiteľov dane tak, aby bol zachovaný obrat, ktorý bol platný do 31. decembra 2008, t. j. 1 500 000 Sk, čo po prepočte kurzom vyhláseným Národnou bankou Slovenska platným v deň pred zavedením meny euro v Slovenskej republike bude predstavovať sumu 49 790 eur.  Vytvoria sa tým priaznivejšie podmienky pre malých a stredných podnikateľov na prekonanie krízy znížením administratívnej náročnosti a priaznivejšími predpokladmi pre lepšie uplatnenie nimi dodávaných tovarov a služieb na trhu. Súčasne sa navrhuje možnosť zrušenia registrácie pre tie subjekty, ktoré sa na základe nového obratu už zaregistrovali.  Možnosť navrhovanej zmeny bola konzultovaná aj s Európskou komisiou, nakoľko výška obratu na registráciu pre daň vyplýva z čl. 287 smernice Rady 2006/112/ES o spoločnom systéme dane z pridanej hodnoty v platnom znení, pričom Slovenská republika má uplatňovať obrat platný v čase pristúpenia, t. j. 35 000 eur, ktorý na základe prepočítacieho kurzu platného v deň pristúpenia zodpovedal obratu 1 500 000 Sk. Návrh novely zákona vychádza z prepočtu pôvodného obratu v slovenských korunách na menu euro kurzom vyhláseným Národnou bankou Slovenska platným v deň pred zavedením meny euro v Slovenskej republike, čím sa zachová pôvodná výška obratu, ktorá bola platná v čase pristúpenia. Uvedený postup vyplýva zo stanoviska Európskej komisie k žiadosti Ministerstva financií SR o zvýšenie obratu na registráciu pre daň z pridanej hodnoty.  V súvislosti so zavedením mechanizmu prenosu daňovej povinnosti z platiteľa dane, ktorý dodal zlato alebo kovový odpad a kovový šrot, na platiteľa dane, ktorý tento tovar kúpil (zákon č. 83/2009 Z. z.), sa navrhuje upraviť ustanovenie § 49 ods. 2 písm. b) zákona o DPH tak, aby bolo jednoznačne vyjadrené aj vo vnútroštátnej legislatíve, že platiteľ dane, ktorý prizná daň z kúpeného tovaru, má právo na odpočítanie tejto dane. Toto právo majú platitelia dane aj v súčasnosti, nakoľko sa v tomto prípade uplatňuje priamy účinok smernice Rady 2006/112/ES.  Je nevyhnutné, aby zmeny a doplnenia zákona o DPH nadobudli účinnosť 1. júna 2009, aby platitelia dane, ktorým vznikla povinnosť podať žiadosť o registráciu pre daň po 1. januári 2009 na základe obratu 35 000 eur, mohli čo najskôr podať žiadosť o zrušenie registrácie platiteľa dane. |

**Výbor NR SR pre financie, rozpočet a menu**

**Gestorský výbor odporúča schváliť.**

1. **Nový bod**

Za čl. II sa vkladá nový Čl. IV, ktorý znie:

**Čl. IV**

Zákon Slovenskej národnej rady č. 401/1990 Zb. o meste Košice v znení zákona Slovenskej národnej rady č. 130/1991 Zb., zákona Slovenskej národnej rady č. 295/1992 Zb., zákona Národnej rady Slovenskej republiky č. 109/1993 Z. z., zákona č. 222/2006 Z. z., zákona č. 273/2008 Z. z. a zákona č. 445/2008 Z. z. sa mení takto:

V § 2 ods. 2 tretia veta znie „Mestské časti vykonávajú prenesený výkon štátnej správy v rozsahu vymedzenom zákonom; 1a) v tomto rozsahu majú mestské časti postavenie obce. l)“.

Doterajší čl. III sa primerane prečísluje.

Upresňuje sa právna úprava postavenia mestských častí v Košiciach tak, aby bolo jednoznačné, že mestské časti majú postavenie obce aj pri plnení úloh štátnej správy, ktoré boli na ne prenesené zákonom. Ide o totožnú úpravu, aká je obsiahnutá v zákone č. 377/1990 Zb. o hlavnom meste SR Bratislave v znení neskorších predpisov. Navrhovanou zmenou zákona sa umožní aplikácia práv a povinností obcí vyplývajúce z osobitných právnych predpisov aj na mestské časti v Košiciach.

**Výbor NR SR pre financie, rozpočet a menu**

**Gestorský výbor odporúča schváliť.**

1. **K čl. III (novooznačený čl. V)**

Nový text znie :

**„Čl. V.**

Tento zákon nadobúda účinnosť 1. júna 2009, okrem článku I a II, ktoré nadobúdajú účinnosť 1. júla 2009 “.

Doterajší čl. III sa prečísluje na čl. V.

|  |
| --- |
| Je nevyhnutné, aby zmeny a doplnenia zákona o DPH uvedené v čl. III nadobudli účinnosť 1. júna 2009, aby platitelia dane, ktorým vznikla povinnosť podať žiadosť o registráciu pre daň po 1. januári 2009 na základe obratu 35 000 eur, mohli čo najskôr podať žiadosť o zrušenie registrácie platiteľa dane.  Takisto je potrebné, aby 1. júna nadobudol účinnosť aj čl. IV, z dôvodu, že mestské časti v Košiciach budú pri prenesenom výkone štátnej správy posudzované rovnako ako obce. |

**Výbor NR SR pre financie, rozpočet a menu**

**Gestorský výbor odporúča schváliť.**

Gestorský výbor odporúča o návrhoch výborov Národnej rady Slovenskej republiky, ktoré sú uvedené v spoločnej správe hlasovať takto :

O bodoch spoločnej správy č. 1,9,10,11 hlasovať spoločne s návrhom gestorského výboru **schváliť**.

O bode spoločnej správy č. 2,3,4,5,6,7,8 hlasovať s návrhom gestorského výboru **neschváliť**.

**V.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879) vyjadrených v uzneseniach uvedených pod bodom III. tejto správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča Národnej rade Slovenskej republiky**

vládny návrh zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879) **schváliť s pozmeňujúcimi a doplňujúcimi návrhmi.**

Predmetná správa výborov Národnej rady Slovenskej republiky o vládnom návrhu zákona, ktorým sa mení a dopĺňa zákon Slovenskej národnej rady č. 138/1991 Zb. o majetku obcí v znení neskorších predpisov a o zmene a doplnení zákona č. 446/2001 Z. z. o majetku vyšších územných celkov v znení neskorších predpisov (tlač 879a) bola schválená uznesením gestorského výboru č. 500 z 15. apríla 2009. Výbor určil poslanca **Tibora Mikuša** za spoločného spravodajcu výborov.

Súčasne ho poveril

1. predniesť spoločnú správu výborov na schôdzi Národnej rady Slovenskej republiky

1. navrhnúť Národnej rade Slovenskej republiky postup pri hlasovaní o pozmeňujúcich a doplňujúcich návrhoch, ktoré vyplynuli z rozpravy a hlasovať o predmetnom vládnom návrhu zákona ihneď po ukončení rozpravy k nemu (§ 83 ods. 2, § 84 ods. 2 a § 86 zákona č. 350/1996 Z. z.).

Bratislava 15. apríla 2009

**Jozef B u r i a n**

**predseda**

**Výboru NR SR pre financie, rozpočet a menu**